Tramvaie de epocă pe străzile din oraș, cu ocazia Zilelor Bucureștiului.
Dacă te plimbi astăzi prin oraş, s-ar putea să dai peste tramvaie de epocă sau vagoane personalizate cu graffiti. STB marchează astfel Zilele Bucureştiului, atestat pe 20 septembrie 1459. La 561 de ani de la prima atestare documentară a oraşului, Societatea de Transport Bucureşti scoate pe şine tramvaie personalizate cu graffiti, dar şi tramvaie de epocă.
Bătrânele tramvaie fabricate din ’56 până în ’76 au ieșit la paradă, azi, prin București. Nu sunt ele primenite cu hainele cele mai bune, dar n-aveau cum să rateze o asemenea ocazie – astăzi se împlinesc 561 de ani de când a fost atestat Bucureștiul. Străbat centrul și apoi se așează cuminți în Piața Sfântul Gheorghe, unde le poți admira. Li se alătură și tramvaie de pe șapte rute. Sunt mai noi, dar acoperite cu graffiti, care poartă amprenta celor mai tari artiști stradali din București. Tramvaiele colorate vor circula până pe 10 decembrie.